Vassnøtt

**Vassnøtt** (*Trapa natans*) er en ettårig vannplante i kattehalefamilien.

Stengelen har røtter i mudderet. Langs stengelen vokser det linjeformede undervannsblad, og øverst sitter flytebladene i en bred og flat rosett. Flytebladene er rombeformede, grovtannede, 4–6&nbsp;cm lange og med en flyteblære på bladskaftet. Blomstene er hvite, firtallige, 10–20 mm brede og sitter i hjørnene på flytebladene. Begerbladene er trekantede, varige og blir til slutt en del av frukten. Frukten er konisk, 18–30&nbsp;mm lang, 20–45&nbsp;mm bred og har 2–4 horn. Fruktene løsner og synker til bunns i sedimentene der de spirer neste år.

Vassnøtt vokser i sakteflytende eller stillestående ferskvann i sjøer, dammer og kanaler. Frøene spirer ikke før vanntemperaturen blie 10–15&nbsp;°C om våren, og vanntemperaturen må være over 20&nbsp;°C i flere måneder for at blomster og frukt skal utvikles. Nordgrensa for arten samsvarer med grensa for hvor daglig maksimumstemperatur er høyere enn 22&nbsp;°C i minst 63 dager om sommeren. Vassnøtt tåler ikke saltvann, men turbiditet og innhold av næringsstoffer i vannet varierer mye på voksestedene. I Europa vokser vassnøtt sammen med vanlig tjønnaks, gul nøkkerose, hvit nøkkerose, *[[Salvinia natans]]*, kløverbregne, andemat og storandemat.

Arten er utbredt i varmt tempererte til tropiske områder i Eurasia og Afrika. Forvillede bestander finnes i nordøstlige Nord-Amerika. I den postglasiale varmetida fantes planten nord til Dalälven i Sverige, og det er også gjort spredte funn av frukter i Jämtland. De siste svenske funnene ble gjort i Skåne i 1916, og arten har status som *regionalt utryddet* (RE) på den svenske rødlista. Vassnøtt er også i tilbakegang i andre europeiske land, men det finnes levedyktige bestander i blant annet Sør-Tyskland, østlige Polen og østlige Latvia.

Nøttene spises rå, stekte eller kokte, og vassnøtt er vanlig dyrket i Asia. De kalles *ling kio*-nøtter på kinesisk, *hishi* på japansk og *shingara* på hindi. Den må ikke forveksles med vannkastanje (*Eleocharis dulcis*), en annen vannplante som spises i Asia.

## Varieteter
Det er beskrevet mange *Trapa*-arter, men de fleste betraktes nå som synonymer for *Trapa natans*. *Plants of the World Online* fra Kew Science angir åtte varieteter:
* *Trapa natans* var. *africana* Brenan – Victoriasjøen i Uganda og Tanzania 
* *Trapa natans* var. *bispinosa* (Roxb.) Makino – tropisk Afrika, Sør-, Sørøst- og Øst-Asia
* *Trapa natans* var. *japonica* Nakai – Korea, Japan
* *Trapa natans* var. *magnicorona* (Z.T.Xiong) B.Y.Ding & X.F.Jin – Russlands fjerne østen, Kina, Korea, Japan
* *Trapa natans* var. *natans* – vid utbredelse i Eurasia og nordvestlige Afrika
* *Trapa natans* var. *pseudincisa* (Nakai) ined. – Russlands fjerne østen, Kina, Korea, Japan
* *Trapa natans* var. *quadricaudata* (Glück) B.Y.Ding & X.F.Jin – Kamerun, Sør-Afrika, Ussuriland, Kina, Japan, Indokina
* *Trapa natans* var. *quadrispinosa* (Roxb.) Makino – fra Himalaya østover til Ussuriland og Japan og sørover til Thailand

## Galleri

Trapa natans0.jpg|Bladrosett
Trapa natans flower.jpg|Blomster og blad
Trapa japonica flower stem in Oyori, Kanzaki.jpg|Blomsterskaft med flyteblære
Trapa natans nut.jpg|Frukt


## Referanser


## Eksterne lenker
*